胡定欣練歌唱主題曲 蔡思貝奉旨晒S曲線
藝人胡定欣及蔡思貝昨日出席慈善活動,定欣透露正「秘密練兵」,預告再出電視劇主題曲。思貝則接拍纖體廣告,預告挑戰擺S形甫士。
胡定欣、蔡思貝、林奕匡夫婦及梁釗峰等昨晨現身科學園參加慈善跑步活動,定欣與思貝賽前受訪,透露今次只「象徵式」跑3K,前者說:「今日好有意義,可以支持助養女童計劃,改變小朋友嘅生活,起碼有書讀。(你有助養開小朋友?)係!仲先後去過尼泊爾同埃塞俄比亞探訪,當中最難忘係自己助養嘅首位女童,我去探訪時佢係唔識笑,但一年後佢畀相我睇,已經見佢滿面笑容。」
自認眼淺
思貝接口表示期待不久的將來可成行作慈善探訪:「等我親身去體驗一下。(你眼唔眼淺㗎?)好眼淺。」定欣即以過來人身份說:「見到啲被探訪者,我諗都會按捺住自己嘅心情,不過可以係Happy Tears(開心眼淚),真係有好多感動位嘅。」
談到新工作,思貝透露剛接拍了一個美容院廣告:「真係好新嘅嘗試,因為纖體嘅甫士比較S形,都算係挑戰,好快有得睇拍出嚟嘅效果喇!(好性感?)健康囉!」至於定欣則表示有機會唱劇集主題曲,記者笑指是否其主演劇集《巾幗梟雄之懸崖》?她笑說:「期待啦!(錄咗音未?)準備啦,好彩過去呢幾年不斷有練歌,所以無論係登台或者其他,有得入錄音室我都好開心。(今次同男主角黎耀祥合唱?)賣個關子先,哈哈!」
近期迷上滑雪的定欣,直言早前忍不住再去了日本:「滑春雪呀,原來真係會上癮,上季滑完返到香港真係好掛住,所以再約朋友返去滑多一個禮拜。今次感覺好唔同,春天比較和暖又出太陽,可以有藍天白雲陪伴,加上滑雪場唔多人,可以畀你盡情去玩,真係好開心,唔捨得返嚟。」